Mid aana Tour durch Osteiropa, de vom US-Außenministerium gfeadat wuan is, is de Kapöön beim domolign Hippie- und Rockpublikum a Wengl in a schiefs Liacht kumman. De Plottn, de wos 1970 noch dera Tour vaeffentlicht wuan is (Blood, Sweat & Tears 3) hat nimma de Eafoig von de Vuagänga ghobt, obwois in da USA auf Ploz 1 kumman is. A Gig im Caesars Palace in Las Vegas woa aa kaa Aussereissa fias Renommee von da Band. Des viate Oibum Blood, Sweat & Tears 4 (1971) hod nimma vüü Gööd eibrocht. Wegn dem hod si da Sänger David Clayton-Thomas trennt und is min Jerry Fisher easetzt wuan.